ORDE conxunta do 17 de outubro de 2008, das consellerías do Medio Rural e de Medio Ambiente e Desenvolvemento Sostible, pola que se convoca un curso de formación para o persoal da escala de axentes forestais.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/10/2008

A Lei 2/2000, do 21 de decembro, pola que se crea a escala de axentes facultativos medioambientais da Xunta de Galicia, crea, ao amparo do disposto no artigo 20 de Lei 4/1988, do 26 de maio, da función pública de Galicia, dentro do corpo de axudantes facultativos da Xunta, grupo C, a escala de axentes facultativos medioambientais da Xunta de Galicia.
O artigo 2 da devandita lei, no seu número 1º, dispón que para o ingreso na escala requirirase estar en posesión do título de técnico superior en xestión e organización de recursos naturais e paisaxísticos ou da titulación de técnico especialista equivalente, e no número 2º do mesmo artigo prevese que, sen prexuízo do anterior, e de conformidade co establecido na disposición adicional vixésimo segunda da Lei 30/1984, do 2 de agosto, de medidas para a reforma da función pública, o acceso á escala poderá levarse a cabo a través da promoción interna desde a escala de axentes forestais da Xunta de Galicia, como escala do grupo D da mesma área de actividade.
Consonte co anterior, a disposición transitoria da Lei 2/2000 dispón que os funcionarios de carreira que no momento da entrada en vigor da lei pertenzan á escala de axentes forestais do corpo de auxiliares facultativos da Xunta de Galicia poderán integrarse na escala de axentes facultativos ambientais do corpo de axudantes facultativos da Xunta de Galicia, sempre que cumpran os requisitos de acceso establecidos na disposición adicional vixésimo segunda da Lei 30/1984, do 2 de agosto, de medidas para a reforma da función pública. Estes requisitos son estar en posesión da titulación establecida no artigo 25 da Lei 30/1984 ou ter unha antigüidade de dez anos nun corpo ou escala do grupo D, ou de cinco anos e a superación dun curso específico de formación ao que se accederá por criterios obxectivos. Para tal efecto, o parágrafo segundo da referida disposición transitoria da Lei 2/2000 prevé a convocatoria, como máximo, de dous procesos selectivos de selección que lle permitan acceder á
escala de axentes facultativos medioambientais ao persoal da escala de axentes forestais que os superasen.
Por outro lado, para un adecuado cumprimento das funcións que ten encomendadas os funcionarios da escala de axentes forestais, segundo o disposto no Decreto 293/1997, do 1 de outubro, polo que se aproba o Regulamento da escala de axentes forestais, requírese dunha permanente actualización dos coñecementos teóricos e prácticos para incrementar a eficacia e a eficiencia no desenvolvemento desas funcións e poder mellorar así a calidade dos servizos públicos.
Na súa virtude, por iniciativa conxunta da Consellería do Medio Rural e da Consellería de Medio Ambiente e Desenvolvemento Sostible, en exercicio das competencias conferidas polos artigos 27.10º e 30 do Estatuto de Autonomía de Galicia e, en uso das atribucións conferidas pola Lei 1/1983, reguladora da Xunta e da súa Presidencia,
DISPOÑEMOS:
Artigo 1º.-Obxecto.
O obxecto desta orde é a convocatoria dun curso de formación para o persoal da escala de axentes forestais adscritos funcionalmente as consellerías do Medio Rural e de Medio Ambiente e Desenvolvemento Sostible.
Artigo 2º.-Lugar e programa de desenvolvemento do curso.
O curso impartido por persoal cualificado das administracións públicas, desenvolverase no Centro de Formación e Experimentación Agroforestal de Monforte de Lemos (Lugo), terá unha duración de 140 horas, das cales 112 serán teóricas, 28 prácticas, consonte o programa que figura no anexo desta orde e que se distribúe nos seguintes módulos:
Módulo A. Temas relacionados coa xestión, organización e defensa do monte e os recursos forestais
Módulo B. Temas relacionados co medio natural.
Módulo C. Horizontal. Temas relacionados coa prevención de riscos laborais e aspectos comúns a todos os postos da escala.
Módulo D. Proxecto integrado, sobre un dos temas relacionados nos módulos anteriores, ao que se lle asignarán 20 horas.
Artigo 3º.-Admisión ao curso.
Terá prioridade, para efectos da admisión no curso, o persoal que teña entre cinco e dez anos de antigüidade na escala de axentes forestais na data de finalización do prazo de presentación de solicitudes.
Artigo 4º.-Presentación de asistencia.
O prazo de presentación de solicitudes será de 10 días naturais, contados a partir do día seguinte da publicación desta orde no Diario Oficial de Galicia. As solicitudes dirixiranse ao secretario xeral da Consellería do Medio Rural ou ao secretario xeral da Consellería de Medio Ambiente e Desenvolvemento Sostible, segundo a consellería de destino do solicitante, e poderanse presentar nos rexistros das consellerías do Medio Rural e de Medio Ambiente e Desenvolvemento Sostible ou nos rexistros das súas delegacións provinciais, sen prexuízo de que se poidan presentar en calquera das dependencias previstas no artigo 38.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999. Para os efectos de facilitar a recepción das solicitudes, remitiranse ao número de fax 982 40 43 08.
Artigo 5º.-Obriga de asistencia.
Os participantes no curso terán a obriga de asistir a todas as sesións e actividades lectivas. A falta de asistencia, aínda que sexa xustificada, a máis do 15% das horas lectivas programadas, dará lugar á baixa no curso coa perda de todos os dereitos.
Artigo 6º.-Avaliación.
Cada un dos catro módulos de que consta o curso será obxecto de avaliación, sendo requisito imprescindible para superar o curso obter unha avaliación favorable en tres dos módulos.
Aos participantes que superen o curso outorgaráselles un certificado de apto con aproveitamento.
Artigo 7º.-Resolución de admitidos e excluídos.
Mediante resolución conxunta dos secretarios xerais das consellerías do Medio Rural e de Medio Ambiente e Desenvolvemento Sostible procederase á admisión ou exclusión dos aspirantes ao curso. Esta resolución ditarase no prazo dun mes a partir da finalización do prazo de presentación de solicitudes e contra esta poderase presentar reclamacións no prazo de sete días naturais ante calquera das devanditas secretarías xerais.
Artigo 8º.-Relación definitiva e data de inicio do curso.
A relaciáon definitiva de admitidos e excluídos, de ser o caso, así como a data de inicio do curso, publicarase nos taboleiros de anuncios das consellerías do Medio Rural e de Medio Ambiente e Desenvolvemento Sostible e nos taboleiros de anuncios das súas delegacións provinciais.
Artigo 9º.-Recursos.
A resolución de admitidos e excluídos non porá fin á vía administrativa e contra ela poderá interpoñerse recurso de alzada ante o conselleiro do Medio Rural ou ante o conselleiro de Medio Ambiente e Desenvolvemento Sostible, segundo a pertenza do solicitante, no prazo dun mes, contado a partir do día seguinte ao da publicación da resolución.
Disposicións derradeiras
Primeira.-Facúltanse os secretarios xerais das consellarías do Medio Rural e de Medio Ambiente e Desenvolvemento Sostible para ditar cantas disposicións complementarias sexan precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de outubro de 2008.
Alfredo Suárez Canal	Manuel Vázquez Fernández
Conselleiro de Medio Rural 	Conselleiro de Medio Ambiente
e Desenvolvemento Sostible
ANEXO I
Temario do curso
Módulo A.
Lei 3/2007, do 9 de abril, de prevención e defensa contra os incendios forestais de Galicia e Lei 13/1989, do 10 de outubro, de regulación de montes veciñais en man común.
Normas complementarias e de desenvolvemento das leis anteriores: Decreto 105/2006, do 22 de xuño, polo que se regulan medidas relativas á prevención de incendios forestais, á protección dos asentamentos no medio rural e á regulación de aproveitamentos e repoboacións forestais. Decreto 260/1992, do 4 de setembro, polo que se aproba o regulamento de execución desta. Orde do 31 de xullo de 2007 pola que se establecen criterios para a xestión de biomasa vexetal. Instrumentos de planificación da defensa contra incendios forestais.
Impacto ambiental e danos ecolóxicos: normativa e técnicas de corrección. Sanidade forestal.
Proxectos e plans de aproveitamentos. Convenios. Fiscalidade dos MVMC.
Planificación dos aproveitamentos. Adxudicación destes. A industria forestal.
Coordinación e control dos traballos forestais. Documentos de traballo. Equipamentos e ferramentas. Construción de pistas forestais, vías de saca e puntos de carga. Aproveitamento de pastos en sistemas silvopastorais. Viveiros forestais.
Planificación da prevención de incendios forestais: regulación de actividades, creación e mantemento de infraestruturas, xestión do combustible. A súa relación coa ordenación do territorio e o urbanismo.
Planificación da extinción dos incendios forestais. Análise de situacións e comportamento do incendio. Organización do combate. Investigación de incendios.
Normas de seguridade na loita contra incendios forestais: casos prácticos sobre accidentes.
Módulo B.
O medio físico galego.
Normativa en materia de protección ambiental de Galicia. Avaliación ambiental.
Conservación de espazos naturais.
Conservación da biodiversidade: flora e fauna protexida. Catálogo de especies. Efectos
Lei 1/1993, do 13 de abril, de protección de animais domésticos e salvaxes en catividade. Decreto 153/1998, do 2 de abril, polo que se aproba o regulamento que desenvolve a Lei 1/1993, do 13 de abril, de protección dos animais domésticos e salvaxes en catividade. Lei 50/1999, do 23 de decembro, de réxime xurídico da tenza de animais potencialmente perigosos.
Lexislación en materia de aproveitamentos cinexéticos e piscícolas.
Xestión piscícolas. Técnicas de mostraxes e censo de poboacións Toma de mostras.
Xestión cinexética. Técnicas de inventariación. Modalidades de caza.Seguridade.
Módulo C-Transversal.
Atención ao cidadán.
Primeiros auxilios.
A rede de radiocomunicacións analóxica e dixital nos traballos forestais. Outras tecnoloxías e aplicacións informáticas.
Cartografía e manexo de instrumentos. Manexo de bases de datos en contorno web. Uso de XIS.
Condución de vehículos e coidado dos medios asignados.
Actividade de fomento: condicións de aplicación e fases de tramitación de axudas.
Actividade de policía. Permisos e autorizacións: tipos e trámites. Procedemento sancionador.
As funcións dos axentes como policía xudicial.
Réxime específico escala de axentes forestais e escala de axentes facultativos medioambientais.
Prevención de riscos laborais. Introdución. Lexislación básica. Riscos. Técnicas de prevención. Técnicas de protección. Xestión de prevención. Vixilancia da saúde. Incendios forestais.
Ver referencia pdf "20400D005P010.PDF"
SECRETARIO XERAL DA CONSELLERÍA DO MEDIO RURAL / DE MEDIO AMBIENTE E DESENVOLVEMENTO SOSTIBLE (riscar o que non proceda)